CELEX: 62016TN0625
Language: ro
Date: 2016-09-02 00:00:00
Title: Cauza T-625/16: Acțiune introdusă la 2 septembrie 2016 – Przedsiębiorstwo Energetyki Cieplnej/ECHA

31.10.2016   
            
            
               RO
            
            
               Jurnalul Oficial al Uniunii Europene
            
            
               C 402/51
            
         Acțiune introdusă la 2 septembrie 2016 – Przedsiębiorstwo Energetyki Cieplnej/ECHA
   (Cauza T-625/16)
   (2016/C 402/61)
   Limba de procedură: polona
   
      Părțile
   
   
      Reclamantă: Przedsiębiorstwo Energetyki Cieplnej sp. z o.o. (Grajewo, Polonia) (reprezentant: T. Dobrzyński, avocat)
   
      Pârâtă: Agenția Europeană pentru Produse Chimice (ECHA)
   
      Concluziile
   
   Reclamanta solicită Tribunalului:
   
               —
            
            
               Anularea Deciziei SME (2016) 2851 a ECHA din 23 iunie 2016, prin care s-a concluzionat că reclamanta nu îndeplinește condițiile pentru a beneficia de reducerea redevenței prevăzute pentru întreprinderile mijlocii și prin care i s-a impus o taxă administrativă;
            
         
               —
            
            
               anularea facturii nr. 10058238 a ECHA din 23 iunie 2016, al cărei cuantum corespunde diferenței dintre redevența achitată de reclamantă și redevența aplicabilă întreprinderilor mari, emisă în temeiul Deciziei SME (2016) 2851 a ECHA;
            
         
               —
            
            
               anularea facturii nr. 10058239 a ECHA din 23 iunie 2016 prin care s-a stabilit cuantumul taxei administrative, emisă în temeiul Deciziei SME (2016) 2851 a ECHA;
            
         
               —
            
            
               anularea Deciziei 14/2015 a Consiliului de administrație al ECHA din 4 iunie 2015 (document având referința MB/43/2014)
            
         
               —
            
            
               obligarea pârâtei la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamanta invocă cinci motive.
   
               1.
            
            
               Primul motiv, întemeiat pe încălcarea principiului atribuirii
               
                           —
                        
                        
                           Cuantumul taxei administrative prevăzut în Decizia Consiliului de administrație al ECHA cu referința MB/43/2014, care constituie baza adoptării deciziei atacate și a facturilor, este disproporționat în raport cu funcția pe care ar trebui să o îndeplinească o taxă administrativă și o asimilează, așadar, cu o sancțiune, ceea ce este contrar principiului atribuirii consacrat la articolul 5 TUE coroborat cu considerentul (11) al Regulamentului (CE) nr. 340/2008 al Comisiei
                        
                     
         
               2.
            
            
               Al doilea motiv, întemeiat pe principiul securității juridice și al dreptului la bună administrare
               
                           —
                        
                        
                           Reclamanta și-a întemeiat declarația referitoare la dimensiunea întreprinderii pe informații provenite în special de la ECHA, precum și pe informații naționale. Dimensiunea întreprinderii trebuia să fie stabilită în conformitate cu Legea din 2 iulie 2004 privind libera exercitare a unei activități economice. Această lege nu definește întreprinderea în funcție de structura acționariatului. ECHA nu a furnizat suficiente informații referitoare la regulile de înregistrare, impunând apoi taxe fără posibilitatea de a se rectifica eroarea.
                        
                     
         
               3.
            
            
               Al treilea motiv, întemeiat pe încălcarea principiului proporționalității
               
                           —
                        
                        
                           Potrivit dispozițiilor Regulamentului (CE) nr. 1907/2006 al Parlamentului European și al Consiliului, precum și ale Regulamentului (CE) nr. 340/2008 al Comisiei, taxele administrative trebuie să reflecte costurile reale ale controlului efectuat de ECHA. Trebuie considerată inadmisibilă practica ECHA constând în a pune costurile legate de controalele efectuate la toate întreprinderile în sarcina exclusivă a întreprinderilor care au depus declarații inexacte în ceea ce privește dimensiunea lor.
                        
                     
         
               4.
            
            
               Al patrulea motiv, întemeiat pe încălcarea principiului egalității de tratament
               
                           —
                        
                        
                           Prin impunerea unor taxe administrative și prin stabilirea cuantumului acestora în funcție de dimensiunea întreprinderii, ECHA a încălcat principiul egalității de tratament. Încălcarea principiului egalității de tratament rezultă din impunerea aceleiași taxe administrative în sarcina unei întreprinderi calificate drept „mare” doar pentru motivul că o parte din capitalul acesteia este deținut de un organism public și a unei întreprinderi care ar trebui calificată drept „mare” ca urmare a cifrei sale anuale de afaceri și a efectivului său.
                        
                     
         
               5.
            
            
               Al cincilea motiv, întemeiat pe nulitatea facturilor emise în temeiul deciziei atacate
               
                           —
                        
                        
                           Anularea Deciziei SME (2016) 2851 a ECHA trebuie să conducă la anularea facturilor pe care se întemeiază cererea de plată emisă de ECHA. Taxele impuse sunt nedatorate și pentru motivul că, la momentul adoptării Deciziei SME (2016) 2851 a ECHA și al emiterii facturilor, reclamanta nu era ținută de obligația de înregistrare în sistemul REACH.